ไทยประกันชีวิตเพิ่มบริการไอที
ไทยประกันชีวิตเพิ่มบริการไอที รับลูกค้าไฮเทค
9 ก.ย. 2553

ไทยประกันชีวิตเพิ่มบริการไอที รับลูกค้าไฮเทค  
นายเชวง จิตรสมบูรณ์ รองกรรมการผู้จัดการใหญ่ บริษัท ไทยประกันชีวิต จำกัด เปิดเผยว่า บริษัทได้เปิดตัวโครงการ I-Service ซึ่งเป็นเว็บไซต์สำหรับผู้เอาประกัน เพื่อเป็นอีกหนึ่งช่องทางในการให้บริการข้อมูลแก่ผู้เอาประกันได้อย่างสะดวกรวดเร็ว โดยผู้เอาประกันสามารถลงทะเบียนผ่านเว็บไซต์ www.thailife.com เพื่อใช้บริการในการขอดูข้อมูลรายละเอียดกรมธรรม์ของตนเองได้ ไม่ว่าจะเป็นเรื่องแบบประกัน วันครบกำหนดสัญญา สถานะกรมธรรม์ ทุนประกัน วันครบกำหนดชำระเบี้ยประกัน การจ่ายเงินปันผล หรือเงินกู้ 
นอกจากนี้ ผู้เอาประกันยังสามารถดาวน์โหลดข้อมูลต่าง ๆ ได้แก่ ใบแจ้งชำระเบี้ยประกัน หนังสือรับรองชำระเบี้ย แบบฟอร์มคำร้องขอเปลี่ยนแปลง หนังสือมอบอำนาจ หนังสือมอบฉันทะ แบบฟอร์มโอนเงินเข้าบัญชี ซึ่งจะช่วยอำนวยความสะดวกแก่ผู้เอาประกัน ไม่เพียงเท่านั้นผู้เอาประกันยังสามารถเปลี่ยนแปลงข้อมูลส่วนตัวได้ด้วยตนเอง และในอนาคตจะขยายการให้บริการข้อมูลที่จำเป็นด้านอื่นอีก